b'\n_START_ARTICLE_\n\xc5\xa0tefica \xc5\xbdu\xc5\xbeek\n_START_SECTION_\n\xc5\xbdivljenje in delo\n_START_PARAGRAPH_\nRodila se je v Ljubljani v dru\xc5\xbeini zalo\xc5\xbenika Jo\xc5\xbeeta \xc5\xbdu\xc5\xbeka, \xc5\xbeivi na Nizozemskem; od 1970 poro\xc4\x8dena Michiels van Kessenich, a kot harfistka nastopa le z dekli\xc5\xa1kim priimkom._NEWLINE_V rojstnem mestu je obiskovala klasi\xc4\x8dno gimnazijo (1951-1959) in \xc5\xa1tudirala harfo pri Eleni Portograndi na Akademiji za glasbo (1958-1962) in 1963 diplomirala ter 1964 kon\xc4\x8dala tudi podiplomski \xc5\xa1tudij. Leta 1965 je diplomirala iz harfe \xc5\xa1e na konservatoriju v Maastrichtu (Nizozemska). V letih 1959\xe2\x80\x931964 je bila harfistka v Simfoni\xc4\x8dnem orkestru RTV v Ljubljani, 1964\xe2\x80\x931966 solo harfistka v Limburgs Symphonie Orkest v Maastrichtu, od 1966 je solo harfistka v Residentie Orkest v Haagu. Pou\xc4\x8devala je na glasbenih \xc5\xa1olah v Maastrichtu in Haagu, od 1986 u\xc4\x8di na konservatoriju v Arnhemu. Je \xc4\x8dlanica zdru\xc5\xbeenj World Harp Congress, American Harp Association in United Kingdom Harp Association. Leta 1965 je bila nagrajenka svetovnega harfisti\xc4\x8dnega tekmovanja v Izraelu._NEWLINE_Z repertoarjem, ki obsega vsa pomembna dela za harfo nastopa solisti\xc4\x8dno in komorno. Nastopala je v Sloveniji in ve\xc4\x8dkrat snemala za RTV Slovenija. Kasneje se je uveljavila zlasti na Nizozemskem, kjer poleg igranja v orkestru nastopa kot solistka, v komornih skupinah ter snema za radijske ustanove v Hilversumu. Sodeluje in nastopa tudi na mednarodnih harfisti\xc4\x8dnih tednih.'